三月二十日多葉杏盛開
作者：蘇軾
朝代：宋

paragraphs: 零露泫月蕊，溫風散晴葩。
春工了不睡，連夜開此花。
芳心誰剪刻，天質自清華。
惱客香有無，弄粧影橫斜。
中山古戰國，殺氣浮高牙。
叢臺餘袨服，易水雄悲笳。
自從此花開，玉肌洗塵沙。
坐令游俠窟，化作溫柔家。
我老念江海，不飲空咨嗟。
劉郎歸何日，紅桃爍殘霞。
明年花開時，舉酒望三巴。